LT Europos Sąjungos oficialusis leidinys C 40/11

Tarybos motyvų pareiškimas: Tarybos pozicija (ES) Nr. 1/2015, priimta per pirmąjį svarstymą, siekiant priimti Europos Parlamento ir Tarybos direktyvą, kuria iš dalies keičiama Tarybos direktyva 96/53/EB, nustatanti tam tikrų Bendrijoje nacionaliniam ir tarptautiniam vežimui naudojamų kelių transporto priemonių didžiausius leistinus matmenis ir tarptautiniam vežimui naudojamų kelių transporto priemonių didžiausią leistiną masę

(2015/C 40/02)

I. ĮVADAS

2013 m. balandžio 15 d. Komisija pateikė Tarybai savo pasiūlymą dėl Europos Parlamento ir Tarybos direktyvos, kuria iš dalies keičiama 1996 m. liepos 25 d. Direktyva 96/53/EB, nustatanti tam tikrų Bendrijoje nacionaliniam ir tarptautiniam vežimui naudojamų kelių transporto priemonių didžiausius leistinus matmenis ir tarptautiniam vežimui naudojamų kelių transporto priemonių didžiausią leistiną masę.

2014 m. balandžio 15 d. Europos Parlamentas balsuodamas priėmė nuomonę per pirmąjį svarstymą.

2014 m. birželio 5 d. Taryba pasiekė politinį susitarimą dėl direktyvos projekto. Teisininkams lingvistams patvirtinus galutinę teksto redakciją, Taryba 2014 m. spalio 16 d. priėmė poziciją per pirmąjį svarstymą pagal Sutarties dėl Europos Sąjungos veikimo 294 straipsnyje nustatytą įprastą teisėkūros procedūrą.

II. PER PIRMĄJĮ SVARSTYMĄ PRIIMTOS POZICIJOS ANALIZĖ

1. Bendros pastabos

Šios teisėkūros iniciatyvos tikslas yra pagerinti transporto priemonių aerodinamines savybes ir padidinti jų energijos vartojimo efektyvumą, kartu didinant kelių eismo saugumą ir neviršijant kelių infrastruktūrų konfigūracijos nulemtų ribų.

Be to, siekiama skatinti alternatyviaisiais degalais varomų transporto priemonių naudojimą, sudaryti palankesnes sąlygas įvairiarūšio vežimo plėtojimui, patvirtinti, kad tarpvalstybinis ilgesnių transporto priemonių naudojimas vežimui kertant tik vieną sieną yra teisėtas, ir sudaryti galimybes patikrinimus atliekančioms institucijoms veiksmingiau nustatyti pažeidimus.

Tarybos pozicija buvo padaryti kelis pirminio pasiūlymo pakeitimus. Pagrindinės direktyvos nuostatos buvo nemažai pakeistos. Taigi, per pirmąjį svarstymą priimta Tarybos pozicija iš dalies keičia pirminį Komisijos pasiūlymą, kadangi tekstas performuluojamas ir į jį įtrauktos bei jame išbrauktos kelios nuostatos. Tai reiškia, kad Taryba negali pritarti tiems per pirmąjį svarstymą priimtoje Europos Parlamento nuomonėje išdėstytiems pakeitimams, kurie yra susiję su tomis nuostatomis.

2. Pagrindiniai politikos klausimai

i) Paaiškinimas dėl ilgesnių transporto priemonių tarpvalstybinio judėjimo (1 straipsnio 2 punkto a ir b papunkčiai dėl direktyvos 4 straipsnio 1 ir 4 dalių)

Komisija siūlo iš dalies keisti Direktyvą 96/53/EB siekiant patvirtinti, kad tarpvalstybinis ilgesnių transporto priemonių naudojimas vežimui kertant tik vieną sieną yra teisėtas, jei abi atitinkamos valstybės narės tai jau leidžia ir jei tenkinamos išimčių taikymo pagal direktyvą sąlygos.

Tarybos nuomone, Direktyva 96/53/EB užtikrinama tinkama pusiausvyra tarp valstybių narių teisės ieškoti vietos aplinkybėms tinkamų transporto politikos priemonių bei tokias priemones nustatyti ir poreikio užtikrinti, kad nebūtų iškraipyta vidaus rinka ir nebūtų daromas reikšmingas poveikis tarptautinei konkurencijai. Tarybos ir Parlamento nuomonė šiuo klausimu sutampa.

Buvo atsižvelgta į 21 ir 22 pakeitimus. 63 pakeitimui Taryba nepritarė.

ii) Alternatyvieji degalai (1 straipsnio 2 punkto a papunktis; 1 straipsnio 8 punktas dėl direktyvos 10b straipsnio; 1 straipsnio 9 punkto e ir f papunkčiai)

Laikydamasi tokio pat principo kaip ir Komisijos pasiūlyme, Taryba nusprendė siekti skatinti alternatyviaisiais degalais varomų transporto priemonių naudojimą. Į tekstą įtraukta alternatyviųjų degalų apibrėžtis. Alternatyviųjų degalų, kurių atveju jau leidžiama papildoma masė, reikalinga dėl jų naudojimo (ne daugiau kaip 1 tona), sąrašą Komisija gali atnaujinti atsižvelgdama į technologijų pažangą.

Kontrolės tikslais alternatyviųjų degalų technologijoms reikalinga papildoma masė turi būti nustatoma remiantis gamintojo pateikiamais dokumentais. Tekste paaiškinta, kad tokia papildoma masė neturėtų būti priskaičiuojama prie transporto priemonės krovinio svorio.

Mažo anglies dioksido kiekio technologijų klausimu Europos Parlamento požiūris yra panašus į Tarybos požiūrį šiuo klausimu. Į 18, 19, 42, 43 ir 69 pakeitimus atsižvelgta iš dalies arba atsižvelgta į jų esmę.

iii) Mišrusis vežimas / įvairiarūšis vežimas ((1 straipsnio 1 punktas dėl direktyvos 2 straipsnio pirmos pastraipos 16 įtraukos) ir (1 straipsnio 10 punktas dėl direktyvos 11 straipsnio))

Taryba pritaria nuomonei, kad naudojant įvairiarūšį vežimą, kaip pasiūlyta atliekant Direktyvos 96/53/EB peržiūrą, daugiau privalumų bus suteikta vežimui pasitelkiant trumpųjų nuotolių jūrų transportą, vežimui vidaus vandenų keliais, taip pat geležinkeliais, skirtingai nei naudojant mišrųjį vežimą, apibrėžtą Direktyvoje 92/106/EEB. Iš tikrųjų, naudojant mišrųjį vežimą atsiranda tam tikrų vežimo grandinės apribojimų, tačiau esama ir potencialių privalumų, palyginti su įvairiarūšio vežimo naudojimu.

Todėl Taryba į tekstą įtraukė įvairiarūšio vežimo operacijos apibrėžtį, vartotiną šios direktyvos tikslais. Be to, 11 straipsnyje paliktas Komisijos siūlytas principas: 45 pėdų ilgio konteinerius vežančių transporto priemonių atveju, kai vežimas yra įvairiarūšio vežimo operacijos dalis, numatyta galimybė 15 cm viršyti maksimalų ilgį ir maksimalų atstumą tarp balninio sukabintuvo piršto ir puspriekabės galinio krašto.

Europos Parlamentas nusprendė visame tekste palikti mišriojo vežimo apibrėžtį ir paragino Komisiją pateikti pasiūlymą dėl teisėkūros procedūra priimamo akto, kad būtų iš dalies pakeista Direktyva 92/106/EEB. Dėl požiūrių skirtumo Taryba nesutiko su 20, 44 ir 45 pakeitimais.

iv) Aerodinaminiai įrenginiai transporto priemonės gale ir nauja kabinos konstrukcija (1 straipsnio 6 ir 7 punktai dėl direktyvos 8b ir 9a straipsnių)

Tarybos nuomone, 8b ir 9a straipsniai yra esminiai Komisijos pasiūlymo elementai, norint padidinti transporto priemonių arba transporto priemonių junginių energijos vartojimo efektyvumą. Taryba įdėjo daug pastangų struktūriškai išdėstyti šiuos straipsnius.

Siekiant pagerinti transporto priemonių aerodinamines savybes ir taip taupyti degalus, Tarybos tekste numatyta galimybė viršyti transporto priemonių arba transporto priemonių junginių maksimalius leistinus ilgius, numatytus I priedo 1.1 punkte, jeigu:

— transporto priemonių arba transporto priemonių junginių gale yra pritvirtinti aerodinaminiai įrenginiai (1 straipsnio 6 punktas dėl direktyvos 8b straipsnio) ir (arba) jeigu

— transporto priemonės arba transporto priemonių junginio kabina yra tokios konstrukcijos, kuria užtikrinamos geresnės aerodinaminės savybės, didinamas energijos vartojimo efektyvumas ir sauga (1 straipsnio 7 punktas dėl direktyvos 9a straipsnio).

8b straipsnyje Taryba paaiškina, kad aerodinaminiai įrenginiai turi atitikti 8b straipsnio 3 dalyje išdėstytus tam tikrus reikalavimus, kad būtų užtikrinta sauga apskritai ir įvairiarūšio vežimo operacijų sauga.

Be to, šie įrenginiai privalo būti naudojami laikantis tam tikrų naudojimo reikalavimų, kuriuos priims Komisija (įgyvendinimo aktais, nurodytais 8b straipsnio 4 dalyje), ir turi atitikti Tipo patvirtinimo direktyvos (Direktyva 2007/46/EB) nuostatas. Tarybos tekste taip pat paaiškinama, kad prieš pateikiant rinkai aerodinaminius įrenginius, kurie yra ilgesni nei 50 cm, privalo būti patvirtintas jų tipas pagal Direktyvą 2007/46/EB (kai bus padaryti būtini tos direktyvos pakeitimai).

9a straipsnyje laikomasi to paties požiūrio. Tačiau Taryba nusprendė paprašyti Komisijos parengti būtinus transporto priemonių, kuriose įrengtos naujos kabinos, techninius tipo patvirtinimo reikalavimus pagal Tipo patvirtinimo direktyvą (2007/46/EB). Prieš pateikiant rinkai tokias transporto priemones, jos turi būti patvirtintos pagal tą direktyvą. Tarybos tekste Komisijos taip pat prašoma prireikus pateikti pasiūlymą dėl teisėkūros procedūra priimamo akto, kuriuo iš dalies keičiama Direktyva 2007/46/EB (įprasta teisėkūros procedūra).

Tarybos tekste reikalavimai transporto priemonių, kuriose įrengtos naujos kabinos, atveju nėra privalomi. Europos Parlamentas numato, kad praėjus septyneriems metams po šios direktyvos įsigaliojimo reikalavimai bus privalomi. Todėl 38 ir 40 pakeitimai yra nepriimtini.

Tarybos požiūrio tekste numatyta, kad transporto priemonėms, kurių gale įrengti aerodinaminiai įrenginiai, bus taikoma nukrypti leidžianti nuostata atitinkamai nuo:

— teksto, kuriuo iš dalies keičiama Tipo patvirtinimo direktyva (Direktyva 2007/46/EB), perkėlimo į nacionalinę teisę datos arba

— techninių reikalavimų pagal Direktyvą 2007/46/EB būtinų pakeitimų taikymo pradžios datos

— ir priėmus įgyvendinimo aktus, kuriuose pateikiami išsamūs tokių įrenginių naudojimo reikalavimai.

Be to, transporto priemonėms, kuriose įrengtos naujos kabinos, nukrypti leidžianti nuostata bus taikoma praėjus penkeriems metams atitinkamai nuo:

— teksto, kuriuo iš dalies keičiama Tipo patvirtinimo direktyva (Direktyva 2007/46/EB), perkėlimo į nacionalinę teisę datos arba

— įgyvendinimo aktų pagal Direktyvą 2007/46/EB taikymo pradžios datos.

Tiek 8b, tiek 9a straipsnyje nurodyta, kad transporto priemonės, kuriose yra įrengti aerodinaminiai įrenginiai arba naujos kabinos, privalo galėti apsiskuti nubrėžtame apskritime, kurio išorinis spindulys yra 12,50 m, o vidinis spindulys – 5,30 m (I priedo 1.5 punktas). Be to, dėl to, kad suteikta transporto priemonių maksimalaus ilgio viršijimo galimybė, neturi padidėti tų transporto priemonių apkrovos geba. Į 28 pakeitimą iš esmės atsižvelgta.

Europos Parlamentas išlaiko įgaliojimų delegavimo Komisijai aspektą, kaip numatyta Komisijos pasiūlyme. Kadangi Taryba nusprendė laikytis kitokio požiūrio, į 30, 31 ir 41 pakeitimus atsižvelgta nebuvo.

v) Vykdymo užtikrinimas (1 straipsnio 11 ir 12 punktai (direktyvos 12 ir 13 straipsniai))

Dėl vykdymo užtikrinimo Taryba laikosi pozicijos, kad praėjus šešeriems metams nuo šios direktyvos įsigaliojimo valstybės narės privalo taikyti konkrečias priemones leistiną masę viršijančioms transporto priemonėms nustatyti. Be to, Tarybos tekste nustatyta kiekio neapibrėžianti nuostata dėl transporto priemonių masės tikrinimo. Tekste taip pat paaiškinta, kad transporto priemonių masės patikrinimai gali būti atliekami pasitelkiant automatines sistemas, įrengtas infrastruktūroje, arba naudojant transporto priemonių viduje montuojamą svėrimo įrangą: Taryba laikosi technologinio neutralumo pozicijos.

Be to, Tarybos tekste aiškiai nurodyta, kad valstybės narės neturi reikalauti, kad kitoje valstybėje narėje registruotų transporto priemonių viduje būtų įrengta svėrimo įranga. Tarybos tekste yra numatyti įgyvendinimo aktai, kuriais būtų parengtos išsamios techninės specifikacijos, siekiant užtikrinti, kad tos viduje montuojamos svėrimo sistemos būtų tikslios, patikimos ir visiškai sąveikios. Taryba tekste neišlaikė Komisijos pasiūlyto masę viršijančioms transporto priemonėms skirtų priemonių sąrašo, tačiau paliko nuostatą dėl kompetentingų institucijų įpareigojimo keistis informacija apie pažeidimus ir sankcijas.

Taryba negalėjo pritarti Komisijos požiūriui dėl pažeidimų skirstymo į kategorijas (13 straipsnis). Tekstas buvo pakeistas įpareigojimu valstybėms narėms nustatyti už direktyvoje numatytus pažeidimus taikytinų sankcijų taisykles.

Taryba negali pritarti 50 pakeitimui, pagal kurį praėjus penkeriems metams nuo šios direktyvos įsigaliojimo visų N2 ir N3 kategorijos naujų transporto priemonių viduje privalo būti sumontuotos svėrimo sistemos. Be to, Taryba nepritarė 46, 49, 51, 52, 53, 54, 55, 56, 57, 58 ir 59 pakeitimams.

vi) Įpareigojimai teikti ataskaitas (1 straipsnio 14 punktas (direktyvos 15 straipsnis))

Taryba siūlo supaprastinti įpareigojimus teikti ataskaitas, kuriuos iš pradžių pasiūlė Komisija pagal 15 straipsnį. Tarybos požiūrio tekste reikalaujama, kad valstybės narės siunčia Komisijai informaciją apie per praėjusius dvejus kalendorinius metus atliktų patikrinimų skaičių ir nustatytų perkrautų transporto priemonių skaičių. Šią informaciją galima siųsti kartu su informacija, kuri Komisijai siunčiama pagal Reglamentą (EB) Nr. 561/2006.

vii) Perkėlimo į nacionalinę teisę data (2 straipsnis)

Taryba numato 36 mėnesių pereinamąjį laikotarpį; Komisija pradžioje siūlė 18 mėnesių laikotarpį. Be to, 8b straipsnio 1 dalyje ir 9a straipsnio 1 dalyje yra nustatytos būtinos jų taikymo sąlygos (žr. ii punktą dėl aerodinaminių įrenginių transporto priemonės gale ir naujos kabinos konstrukcijos).

viii) Teisės akto struktūra (deleguotieji aktai / įgyvendinimo aktai)

Tarybos nuomone, Komisija turėtų būti įgaliota priimti deleguotuosius aktus, kuriais atnaujinamas šioje direktyvoje pateiktas alternatyviųjų degalų sąrašas, kad būtų atsižvelgta į degalų technologijų inovacijas.

Tačiau Taryba nusprendė iš dalies pakeisti Komisijai deleguojamus įgaliojimus (deleguotuosius aktus pakeisdama įgyvendinimo aktais) dėl galinių aptakų, naujos kabinos konstrukcijos ir sąveikumo techninių specifikacijų nustatymo. Kadangi Taryba siūlo kitokią 8b ir 9a straipsnių struktūrą, iš dalies pakeistas įgaliojimų delegavimas Komisijai (žr. iv punktą).

III. IŠVADA

Rengdama savo per pirmąjį svarstymą priimamą poziciją, Taryba visapusiškai atsižvelgė į Komisijos pasiūlymą ir Europos Parlamento per pirmąjį svarstymą priimtą nuomonę. Dėl Europos Parlamento pasiūlytų pakeitimų Taryba pažymi, kad tam tikri pakeitimai – iš esmės, iš dalies arba visiškai – jau yra įtraukti į jos per pirmąjį svarstymą priimtą poziciją.